কানাডার জনপ্রিয় কমিকসে সুপার ভিলেন ট্রাম্প, চ্যালা মাস্ক

ওয়েবডেস্ক: ডোনাল্ড ট্রাম্প মানেই বিতর্ক। তাঁকে নিয়ে সংবাদমাধ্যমে হাসাহাসি করা হয়। তাঁর বিরুদ্ধে ক্রিমিনাল অপরাধও রয়েছে। তবু দ্বিতীয়বারের জন্য তাঁকে প্রেসিডেন্ট পদে ক্ষমতায় নিয়ে এসেছেন আমেরিকাবাসী। বিপুল ভোটে। তিনি মার্কিন ইতিহাসে সবচেয়ে প্রবীণ প্রেসিডেন্ট। এসেই তিনি স্বভাবসিদ্ধ ভঙ্গীতে বিভিন্ন দেশগুলোকে নিয়ে যা খুশি মন্তব্য করছেন। কখনও গ্রিনল্যান্ড নিয়ে নেবেন বলছেন। কখনও গাজা। কখনও আবার কানাডাকে আমেরিকার একটি অঙ্গরাজ্য করবার কথা বলছেন। তাতে ৭৫টি দেশের উপর চড়া হারে পাল্টা শুল্ক চাপিয়েছেন। সেই ট্রাম্পকে নিয়ে এবার কানাডার কমিকস বই প্রকাশ করা হল। তাতে সুপার ভিলেন হিসেবে দেখানো হয়েছে ট্রাম্পকে। কানাডার (Canada) সুপার হিরো (Super Hero) কমিকস চরিত্র (Comics Character) ক্যাপ্টেন কানুককে (Captain Canuck) ফেরানো হয়েছে ট্রাম্পকে জব্দ করার জন্য। ট্রাম্প ও এলন মাস্ককে মোকাবিলা করতে ক্যাপ্টেনকে হাজির করানো হয়েছে। ডোনাল্ড ট্রাম্প কানাডার উপর চড়া শুল্ক চাপিয়েছেন। তাতেই সুপার পাওয়ার আমেরিকার সঙ্গে কানাডার য়ানাপোড়েন শুরু হয়েছে। এই অবস্থায় ১৯৭০-এর দশকের কমিকস হিরোকে ফেরত আনা হয়েছে। কে এই ক্যাপ্টেন কানুক? সরকারি এজেন্ট কাম সুপার হিরো। প্রবল জনপ্রিয়। দীর্ঘ দিন এর প্রকাশ বন্ধ ছিল। যিনি কানাডার সার্বভৌমত্ব রক্ষা করতেন বলে জনপ্রিয়তা পেয়েছিলেন। কমিকস বইয়ের নতুন সংস্করণে তিনি সুপার হিরো। যেখানে তিনি লড়াই করবেন ট্রাম্প ও মাস্কের সঙ্গে।

ট্রাম্পকে ওই কমিকস বইয়ে সুপার ভিলেন (Super Villain) হিসেবে চিত্রিত করা হয়েছে। মাস্ক তাঁর চ্যালা। দেখানো হয়েছে, কানাডাকে ট্রাম্প আমেরিকার ৫১ তম প্রদেশ হিসেবে দাবি করতে শুরু করেছেন। ক্যাপ্টেন কানুকের পঞ্চাশতম ইস্যুতে সুপার হিরোকে দেখা যাচ্ছে ট্রাম্পের উপর আঙুল তুলতে। কমিক বইয়ের একটি ফ্রেমে মানুষের দ্বারা ট্রাম্প ও মাস্ককে হেনস্তা হতেও দেখা যাচ্ছে। একটি ফ্রেমে দেখা যাচ্ছে দুজনকে কলার ধরে বের করে দেওয়া হচ্ছে। শিল্পী রিচার্ড কামলি (৭৪) এই কমিকসের চরিত্রগুলির স্রষ্টা। তাঁর কথায়, ক্যাপ্টেন কানুককে এখন কানাডাবাসী স্বাধীনতার প্রতীক হিসেবে দেখছেন। কানুক কানাডাজুড়ে প্রবল জনপ্রিয়। ৪০ লাখের বেশি প্রিন্ট হয়েছে ওই কমিকস। এখন এমন অবস্থা যে ফিকশন তৈরির জন্য লেখকের কাছে অনুরোধ আসছে। তিনি ট্রাম্পকে ধন্যবাদ দিয়েছেন তাঁর চরিত্রের নতুন করে জাগরণের জন্য।

আরও পড়ুন: বিশ্বজুড়ে সঙ্কটে মার্কিন মুদ্রা, ভারত কি ডলারের সঙ্গে দূরত্ব বাড়াবে?

ক্যাপ্টেন কানুক কে? ক্যাপ্টেন আমেরিকার কানাডা ভার্সন। কানাডার পর্বতারোহী পুলিস। একটি এনকাউন্টারের পর যার হাতে বিশেষ ক্ষমতা দেওয়া হয়। ১৯৭৫ সাল থেকে এর প্রকাশনা হয়ে আসছে। লেখক জানিয়েছেন, কমিকসে কানাডাকে বিশ্ব শক্তি হিসেবে দেখানো হয়েছে।

দেখুন অন্য খবর: